Document ID: 32009D0585

KOMISJONI OTSUS,
31. juuli 2009,
millega muudetakse otsust 2008/965/EÜ ühenduse finantsabi kohta teatavate ühenduse referentlaborite tegevuseks loomatervise ja elusloomade valdkonnas 2009. aastal
(teatavaks tehtud numbri K(2009) 5947 all)
(Ainult ingliskeelne tekst on autentne)
(2009/585/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 25. mai 2009. aasta otsust 2009/470/EÜ kulutuste kohta veterinaaria valdkonnas, (1) eriti selle artikli 31 lõiget 2,
võttes arvesse Euroopa Parlamendi ja nõukogu 29. aprilli 2004. aasta määrust (EÜ) nr 882/2004 ametlike kontrollide kohta, mida tehakse sööda- ja toidualaste õigusnormide ning loomatervishoidu ja loomade heaolu käsitlevate eeskirjade täitmise kontrollimise tagamiseks, (2) eriti selle artikli 32 lõiget 7,
ning arvestades järgmist:
(1)
Vastavalt otsuse 2009/470/EÜ artikli 31 lõikele 1 võib ühenduse loomatervise ja elusloomade valdkonna referentlaboritele anda ühenduse abi.
(2)
Komisjoni otsusega 2008/965/EÜ (3) on antud ühenduse linnugripi referentlaborile Veterinary Laboratories Agency (VLA), New Haw, Weybridge, Ühendkuningriik, ajavahemikul 1. jaanuarist kuni 31. detsembrini 2009 rakendatava töökava jaoks ühenduse finantsabi maksimaalselt 400 000 euro ulatuses, mis katab 100 % komisjoni 28. novembri 2006. aasta määruses (EÜ) nr 1754/2006 (millega kehtestatakse ühenduse sööda- ja toidualastele tugilaboritele ja loomatervishoiusektorile antava finantsabi üksikasjalikud eeskirjad) (4) kindlaks määratud abikõlblikest kuludest.
(3)
Ühenduse linnugripi referentlabori heakskiidetud töökavaga nähakse ette, et gripi esinemise tõttu lindudel ja loomadel peab jälgima gripiviiruste ohust tulenevat võimalikku zoonootilist mõju.
(4)
Uues gripiviiruses A/H1N1, mille esinemise kohta inimestel on hiljuti tulnud teateid Mehhikost, Ameerika Ühendriikidest ja mujalt, on geneetilist materjali seagripi, linnugripi ja inimese gripi viirustest, kuid see erineb gripiviirusest H1N1, mille kohta on teada, et see levib sigadel. Uue gripiviiruse A/H1N1 leid ühes seakarjas Kanadas on esimene teadaolev võimalik inimeselt loomale levinud selle uue viirusalatüübi juht. Selliste leidude tähtsuse täielik avamine ja hindamine seisab teadlastel ees alles siis, kui on saadud piisavalt teaduslikke andmeid.
(5)
Uue gripiviiruse A/H1N1 nakatumisdünaamika, patogeneesi, peremeesliikide vastuvõtlikkuse ja edasikandumise uurimise kaudu erinevatel loomaliikidel, eriti sigadel, saadakse tähtsat teaduslikku tõendusmaterjali veterinaarsete ohuhinnangute koostamisel. Uurimistöö peamiseks lõpptulemuseks on laboratoorsete diagnooside koostamiseks vajalike reaktiivide ja vahendite komplekti välja töötamine.
(6)
Uurimistöö peaks toimuma linnugripi referentlabori 2009. aasta töökava raames, kuna referentlaboris on juba välja töötatud nakatumise parameetrite uurimise mudelid ja tehtud katseid erinevatest allikatest pärinevate gripiviirustega. Täiendavaid uuringuid tehakse sigadega ning uuringute eesmärk on mitme teguriga mõõtmiste kombineerimise teel saada andmeid sigade vastuvõtlikkusest uuele gripiviirusele A/H1N1 ja võimaliku nakatumise tagajärgedest. Kõiki katseid (nii loomkatseid kui ka laboratoorseid katseid) tehakse silmas pidades rangeid bioloogilise ohutuse ja bioloogilise isoleerimise tingimusi, mida linnugripi referentlaboris juba rakendatakse.
(7)
Määrusega (EÜ) nr 1754/2006 on ette nähtud, et ühenduse finantsabi antakse siis, kui heakskiidetud töökavasid täidetakse tõhusalt ja kui toetuse saajad esitavad vajaliku teabe kindlaks määratud tähtaja jooksul.
(8)
Komisjon on andnud hinnangu muudetud täiendavale töökavale ja asjaomastele muudetud eelarveprojektidele, mille linnugripi referentlabor esitas.
(9)
Järelikult tuleks linnugripi referentlaborile anda täiendavat ühenduse finantsabi uue gripiviiruse A/H1N1 lisauuringuteks.
(10)
Vastavalt nõukogu 21. juuni 2005. aasta määruse (EÜ) nr 1290/2005 (ühise põllumajanduspoliitika rahastamise kohta) (5) artikli 3 lõike 2 punktile a rahastatakse loomahaiguste tõrje ja järelevalve programme (veterinaarmeetmed) Euroopa Põllumajanduse Tagatisfondist (EAGF). Lisaks on kõnealuse määruse artikli 13 teise lõiguga ette nähtud, et nõuetekohaselt põhjendatud erandjuhtudel rahastatakse fondist nõukogu otsusega 90/424/EMÜ (6) hõlmatud meetmete ja programmide puhul liikmesriikide ja EAGFi toetuse saajate haldus- ja personalikulud ning käesoleval juhul on kavandatud kulud põhjendatud. Finantskontrolli suhtes tuleb kohaldada määruse (EÜ) nr 1290/2005 artikleid 9, 36 ja 37.
(11)
Käesoleva otsusega ette nähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
Otsuse 2008/965/EÜ artikli 13 teises lõigus asendatakse „400 000 eurot” summaga „530 000 eurot”.
Artikkel 2
Käesolev otsus on adresseeritud teadusasutusele Veterinary Laboratories Agency (VLA), Weybridge, New Haw, Addelstone, Surrey KT15 3NB, Ühendkuningriik; Ian Brown,tel: +44 1932357339.
Brüssel, 31. juuli 2009

Labels: 7
19
5
6